Diari Oficial de la Generalitat Valenciana


Sumari del DOGV 9858, del 28-05-2024 (2024/4868)

RESOLUCIÓ de 7 de maig de 2024, de la Direcció General de Medi Natural i Animal, per la qual es regula l'accés i l'estacionament de vehicles de motor al Parc Natural de la Serra d'Irta.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   9858

Data del DOGV
:   28-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4868


Data del document
:   07-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * reserva natural

RESOLUCIÓ de 7 de maig de 2024, de la Direcció General de Medi Natural i Animal, per la qual es regula l'accés i l'estacionament de vehicles de motor al Parc Natural de la Serra d'Irta. [2024/4868]  
L'any 2002 es va procedir a la declaració del Parc Natural de la Serra d'Irta i de la Reserva Natural Marina d'Irta pel Decret 108/2002, del 16 de juliol, del Govern Valencià. Este espai ja comptava amb un Pla d'ordenació dels recursos naturals (PORN), aprovat pel Decret 78/2001, de 2 d'abril del Govern Valencià.  
  
Entre les directrius per a la planificació de l'ús públic, establides en el PORN, es preveu la necessitat de definir i delimitar les àrees d'ús recreatiu, les zones d'aparcament, la informació al visitant, la conservació de la qualitat paisatgística i la restricció d'accés a les zones més fràgils i evitar el risc que suposa l'increment de la pressió antròpica, que actualment suporta.  
La posterior aprovació del Pla rector d'ús i gestió del Parc Natural de la Serra d'Irta, mitjançant el Decret 4/2007, de 12 de gener, del Consell, establix en el títol III les normes generals de regulació de l'ús públic i indica que, per a una adequada conservació i manteniment dels hàbitats litorals i marins de l'espai protegit, es podran imposar les condicions i les limitacions que siguen necessàries. Per tant, l'òrgan competent en espais naturals protegits podrà limitar temporalment la circulació, la permanència i el trànsit de persones o vehicles en l'àmbit del parc natural per raons ecològiques, i decidir la realització d'assajos de limitació de l'accés de vehicles privats excepte els dels propietaris de terrenys en l'àmbit del parc natural.  
  
Així mateix, la Llei 42/2007, de 13 de desembre, del patrimoni natural i de la biodiversitat, preveu la utilització ordenada dels recursos per a garantir l'aprofitament sostenible del patrimoni natural, en particular, de les espècies i dels ecosistemes, la seua conservació, restauració i millora, i evitar la pèrdua neta de biodiversitat. L'article 46 d'esta llei establix, respecte als Espais Protegits Xarxa Natura 2000, l'obligació d'adoptar les mesures de conservació necessàries, que responguen a les exigències ecològiques dels tipus d'hàbitats naturals i de les espècies presents en estes àrees, i eviten la seua deterioració i les alteracions que repercutisquen en les espècies que hagen motivat la designació d'estes àrees.  
En la reunió extraordinària de la Junta Rectora del Parc Natural de la Serra d'Irta, celebrada el 4 de març de 2021, es va aprovar per unanimitat el projecte de regulació del trànsit per la pista de la costa del parc natural i es va crear una comissió per al seguiment de la implementació d'este projecte.  
Per Resolució de la Direcció Territorial de la Conselleria d'Agricultura, Desenvolupament Rural, Emergència Climàtica i Transició Ecològica, de 31 d'agost de 2021, es va autoritzar l'ocupació de la via pecuària assagador Camí del Pebret.  
Vist que durant l'estiu de 2021, continuant amb la tendència d'anys anteriors, el nombre de vehicles que van entrar al parc natural va superar la capacitat d'acolliment de les platges de l'espai i que es va constatar una clara deterioració de la vegetació pròxima a la pista, afeccions als ecosistemes costaners més fràgils que suposen una amenaça a determinades espècies en perill d'extinció, i una aglomeració excessiva de vehicles que podria ocasionar situacions de perill en l'evacuació de les persones, especialment en cas d'emergència, durant l'estiu de 2022 per Resolució de la Direcció General de Medi Natural i d'Avaluació Ambiental, de 4 de juliol de 2022, es va implementar un model de control de vehicles motoritzats per la pista de la costa. Atés el bon resultat obtingut, tant per a la conservació del medi natural com per al gaudi dels visitants, durant 2023 es va establir la mateixa metodologia mitjançant Resolució de 30 de juny de la Direcció General de Medi Natural i Avaluació Ambiental.  
Per tot això, per a este any 2024, es continuarà amb este model de control d'accessos amb la finalitat principal de garantir els objectius de conservació dels hàbitats i el gaudi ordenat del medi. Esta actuació té el suport dels col·lectius implicats representats en la Junta Rectora del Parc Natural de la Serra d'Irta i no suposa cap perjuí als propietaris privats.  
A proposta del Servici de Gestió d'Espais Naturals Protegits, la Direcció General de Medi Natural i Animal amb competències en la gestió dels espais naturals protegits i, d'acord amb el Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, i amb l'Orde 2/2024, de 6 de març, de la Conselleria de Medi Ambient, Aigua, Infraestructures i Territori, per la qual es desplega el Decret 147/2023, de 5 de setembre, del Consell, resolc:  
  
  
Primer. Accés de vehicles de motor per la pista de la costa del Parc Natural de la Serra d'Irta  
1. Dispositiu estival implementat: barreres de control d'accessos en les coordenades UTM (ETRS 89 Fus 30) següents:  
- Peníscola, X: 785.810; Y: 4.469.315  
- Alcossebre, X: 781.082; Y: 4.463.177  
En estos dos punts la barrera estarà dirigida per personal contractat pel parc natural. Així mateix, s'ha instal·lat una barrera en el punt de coordenades X: 785.783; Y: 4.470.029, per a evitar l'accés indirecte de vehicles no autoritzats a la pista de la costa.  
2. Període d'ordenació: des del dia 22 de juny de 2024 fins al dia 1 de setembre de 2024.  
3. Horari: a partir de les 08.00 hores fins a les 19.30 hores, no es permetrà l'accés de vehicles de motor (elèctric i de combustió) al Parc, amb excepció de vehicles elèctrics de pedaleig assistit i vehicles elèctrics unipersonals que manquen de plaça de seient.  
4. Funcionament: els visitants que vulguen anar a les platges del parc natural podran entrar amb vehicle de motor sempre que tinguen reserva de plaça en els aparcaments. Els propietaris i residents podran entrar i eixir amb el seu vehicle de motor per a anar les seues parcel·les o habitatges.  
5. Es preveu la possibilitat d'autoritzar l'entrada al parc natural dels vehicles de transport de passatgers que ho sol·liciten, que hauran de complir les normes d'ús públic de l'espai protegit i respectar la capacitat d'acolliment de les platges del parc natural.  
  
Segon: Regulació de l'estacionament dins del parc natural  
1. En horari diürn només es podrà aparcar en les zones habilitades a este efecte i amb reserva de plaça.  
2. S'habilitaran els mecanismes necessaris per a reservar plaça d'aparcament.  
3. No està permesa la pernoctació dins del parc natural, ni l'aparcament en horari nocturn  
  
Tercer  
Publicació de la present resolució per al coneixement general en el Diari Oficial de la Generalitat Valenciana i en els portals d'internet d'esta comunitat autònoma.  
  
Quart  
Contra la present resolució, que no esgota la via administrativa, es pot interposar recurs d'alçada en el termini d'un mes a comptar des de l'endemà de la seua notificació, davant de la Secretaria Autonòmica de Medi Ambient i Territori, d'acord amb el que s'establix per l'article 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 7 de maig de 2024.- El director general de Medi Natural i Animal: Raúl Mérida Gordillo.